b"\n_START_ARTICLE_\nPala\xc4\x8da Stratti, Trst\n_START_PARAGRAPH_\nPala\xc4\x8da Stratti je eno od poslopij, ki obkro\xc5\xbeajo Trg Unit\xc3\xa0 v Trstu, in sicer osrednja zgradba na desni Ob\xc4\x8dinske pala\xc4\x8de._NEWLINE_Stoji pribli\xc5\xbeno na kraju, kjer je v\xc4\x8dasih bil stari mandra\xc4\x8d (manj\xc5\xa1e pristani\xc5\xa1\xc4\x8de) in delno gradi\xc4\x8d Amarina, ki so ga bili postavili Bene\xc4\x8dani za\xc4\x8dasa njih vlade. Gradi\xc4\x8d je bil kmalu poru\xc5\xa1en in mandra\xc4\x8d zapolnjen in na tem mestu so v trinajstem stoletju sezidali prvo ob\xc4\x8dinsko pala\xc4\x8do, ki je imela pro\xc4\x8delje proti notranjosti trga, na nje hrbtni strani pa je bila mestna klavnica. V poznej\xc5\xa1ih stoletjih je bil ob\xc4\x8dinski sede\xc5\xbe ve\xc4\x8dkrat prene\xc5\xa1en in na tem kraju so se vrstila razna poslopja, v glavnem sede\xc5\xbe starega hotela in igralnice, ki sta se pozneje (19. stoletje) preselila na drugo stran trga._NEWLINE_Prvotno zgradbo je leta 1839 popolnoma obnovil arhitekt Buttazzoni za bogatega gr\xc5\xa1kega trgovca Strattija, a njena dograditev je zahtevala zelo visoko ceno, 500 tiso\xc4\x8d zlatih florintov, kolikor jih niti Stratti ni imel. Tako je bila \xc5\xbee po sedmih letih zgradba postavljena na dra\xc5\xbebo, a dokon\xc4\x8dno je dobila gospodarja \xc5\xa1ele leta 1872, ko jo je kupila zavarovalnica Assicurazioni Generali. Bila je popolnoma obnovljena in preurejena in na streho je bila postavljena nad ime novega lastnika ogromna kiparska skupina, ki je prej krasila notranje dvori\xc5\xa1\xc4\x8de poslopja._NEWLINE_Izdelal jo je Luigi Zandomeneghi in predstavlja vse dejavnike tr\xc5\xbea\xc5\xa1kega razvoja v tistem obdobju. Velikanska \xc5\xbeenska podoba je alegorija mesta, ki razkazuje svoja bogastva. Tako je viden na levi strani (proti morju) steber z vklesanim poslopjem in kapitel, kar predstavlja urbanisti\xc4\x8dni razvoj mesta; zraven so doprsni kip mladeni\xc4\x8da, slikarska tablica s \xc4\x8dopi\xc4\x8di in citre, znaki kulturnega razmaha. Zanimiva je sova na kapitelu, v gr\xc5\xa1ki mitologiji simbol razuma. Na drugo stran alegorije mesta je bila postavljena lokomotiva, ki jo je bil Stephenson daroval Avstriji leta 1837, ter skupina orodja in zobato kolo, ki predstavljata tehnolo\xc5\xa1ki napredek._NEWLINE_Pritli\xc4\x8dje zaseda od samega za\xc4\x8detka Caffe' degli Specchi (= kavarna z zrcali), znamenito shajali\xc5\xa1\xc4\x8de tr\xc5\xbea\xc5\xa1kih trgovcev vseh \xc4\x8dasov."